**Пән:** Ғылыми журналистиканың теориялық және тәжірибелік негіздері, 1 курс, докторантура.

1 дәріс. Ақпараттық кеңістіктегі инновацияпрогрестің қозғаушы күші. Ғылыми сонылықты, баяндау және журналистік сараптау мәселелері.

Сана прогресі, танымның ілгерілеуі зерттеу амалдарына байланысты. Таным ғылым саласымен ғана шектелмейді, білім белгілі бір формаларда ғылымнан тыс та өмір сүреді. Ғылыми білімнің өмірге келуі білімнің басқа пішіндерін жоққа шығарған жоқ, оларды қажетсіз деп білген жоқ. Ғылым мен «ғылым еместің» ара-жігі әлі күнге дейін ажыратылып біткен жоқ.

Қоғамдық сананың бірнеше формасы мәлім: ғылым, философия, мифология, саясат, дін және т.б. Олардың әрқайсы білімнің өзгеше формасына сай келеді. Мәселен, білімнің ұғымдық, символдық немесе көркемдік-образдық негізі болады. Жалпы мағынадағы ғылыми таным дегеніміз – ол объективті, шынайы білім алу үдерісі. Ғылыми білімнің күрделі, үштармақты міндеті бар. Ол өмір шындығы үдерісі мен құбылысын сипаттау, түсіндіру мен болжауға байланысты. Ғылыми таным дамуында революциялық пен эволюциялық кезеңдер кезектесіп отырады. Ғылыми революция барысында теориялар мен принципер өзгереді, ал қалыпты ілгерілеу кезінде білім тереңдетіледі, нақтыланады, тәптіштеледі. Ғылыми білім сипаты: объективтілігі, әмбебаптығы, жалпымәнділікке ұмтылушылығы.

Қазіргі заман – инновациялар дәуірі, басқаша айтқанда, жаңалыққа жаңаша қарау кезеңі. Журналистика ғылымы, журналистік зерттеу әдісі осы принциптерді басшылыққа алады.